Gautrein-staking ‘dalk gou verby’Gautrein in die depot (Foto: GautengCitizen via Wikimedia Commons) Ismail Vadi, LUR vir vervoer in Gauteng, het gesê hy is “versigtig optimisties” dat die voortslepende Gautrein-staking binnekort tot ŉ einde sal kom. Vadi het in ŉ verklaring gesê hy is deur die United National Transport Union (Untu) en Bombela, die maatskappy wat die Gautrein bedryf, in kennis gestel dat die partye die afgelope naweek in uitgebreide onderhandelings betrokke was. “Dit wil voorkom of ŉ ooreenkoms binne bereik is,” het Vadi gesê. Stakende Gautrein-werkers sal Maandag van die voorgestelde ooreenkoms ingelig word en sou die werkers ŉ mandaat gee, sal bedrywighede na normaal terugkeer. “Die Gautengse regering is tevrede dat die partye teruggekeer het na die onderhandelingstafel om ŉ middeweg te vind,” het Vadi gesê. Untu-lede wat vir die Gautrein werk het twee weke gelede begin staak en die Gautrein genoop om ŉ beperkte treindiens te lewer. Intussen het Untu aangekondig hy gaan om 10:00 ŉ gesamentlike perskonferensie met die Federasie van Unies van Suid-Afrika (Fedusa) by die Gautrein-stasie in Midrand hou om inligting oor die jongste verwikkelinge bekend te maak.